আল্লাহ পাক তিনি কুরআন শরীফ-এ ইরশাদ করেন, আপনারা (মহিলারা) ঘরের প্রকোষ্ঠে অবস্থান করবেন। জাহিলিয়াত যুগের মত নিজেদেরকে প্রদর্শন করবেন না। এটা  মানবজাতির কোন কথা নয় স্বয়ং আল্লাহ পাক উনার বাণী। অথচ নারীরা আজ নিজেদের সৌন্দর্য বিলীন করেছে বেগানা লোকের সামনে! আর আল্লাহ পাক উনার হাবীব বলেন, যখন নারীদের মাঝে বেপর্দা, বেহায়াপনা, উলঙ্গপনা প্রকট আকার ধারণ করবে, যা বর্তমানে হচ্ছে। এর কারণে দুরারোগ্য ব্যাধি দেখা দিবে। অথচ নারীরা হচ্ছে সৌন্দর্যের আধার, আর তখনই নারীর মাঝে সৌন্দর্য বিচ্ছুরিত হয়, যখন সে থাকে আবরণে আবৃত। আর এই আবরণই হচ্ছে পর্দা প্রথা, যা নারীর সৌন্দর্যের অন্তর্নিহিত রহস্য- এটা নারীর জন্য ইলাহীর সুমহান নিয়ামত। রহমত ও শান্তির কারণ। আর বেপর্দা  হওয়ার কারণে নারীরা হচ্ছে- লাঞ্ছিত, বঞ্চিত, অপমানিত, পদদলিত, মর্যাদাহীন সমাজের ভোগ্যপণ্য। সর্বোপরি তারা নিজেরা নিজেকে ঠেলে নিয়ে যাচ্ছে ধ্বংসের অতল গহ্বরে। নারীদের পর্দাহীনতার কারণে সমাজে দেখা দিচ্ছে নানান বিশৃঙ্খলা। যেমন টিজিং, লিভ টুগেদার, পরকীয়াসহ নানান বিজাতীয় সংস্কৃতি। যার কালো থাবা ধ্বংসাত্মক রূপ ধারণ করেছে আমাদের সামাজিক জীবনে। ইদানীং বিভিন্ন দৈনিক পত্রিকা খুললেই দেখা যায় পরকীয়ার কারণে নিজ সন্তানকে হত্যা করে এক মা। অন্যখানে বোন-জামাই ছোট বোনকে বিয়ে করায় বড় বোন দুই সন্তানসহ আত্মহত্যার পথ বেছে নেয়। এসব  অনাকাঙ্খিত, কঠিন সামাজিক বিপর্যয়ের একমাত্র কারণই হচ্ছে বেপর্দা আর এসবই বেপর্দার কুফল। আজ নারীরা যদি আল্লাহ পাক ও উনার হাবীব ছল্লাল্লাহু আলাইহি ওয়া সাল্লাম উনাদের নির্দেশ মুতাবিক জীবন পরিচালিত করে নিজকে হিফাজত করতো, সংসারকে কলঙ্কমুক্ত করে সাজাতো- তাহলে দুনিয়া সুখ-শান্তি, রহমত-বরকতে ভরে যেতো এবং দুনিয়াই হতো জান্নাত লাভ করার মতো। নিয়ামতের অমীয় ধারা বহমান রয়েছে যামানার শ্রেষ্ঠ মুজাদ্দিদ, সাইয়্যিদুল আউলিয়া, গাউছুল আযম উনার পূত-পবিত্রা আহলিয়া, সাইয়্যিদাতু নিসায়িল আলামীনা, উম্মুল ওয়ারা, উম্মুল উমাম, উম্মুল খায়ের,  উম্মু আবীহা আমাদের প্রাণপ্রিয়া হযরত আম্মা হুযূর ক্বিবলা মুদ্দা জিল্লুহাল আলী উনার মুবারক ছোহবত, নিছবত। যেই ছোহবতে রয়েছে জীবনী শক্তি, অফুরন্ত নিয়ামত রাজী, জান্নাতী নূর মুবারক যা বিচ্ছুরিত হতে থাকে অবারিত ধারায়। তিনি হচ্ছেন নারীদের মুক্তির দিশারী, পথহারা নারীদের সঠিক পথ প্রদর্শনকারিণী, আঁধারে ডুবে যাওয়াদের উদ্ধারকারিণী। যিনি নারীদের মাঝে বিলান দ্বীন ইসলামের হাক্বীক্বী ইলম ও নিছবত, সুন্নতের তর্জ-তরীক্বা, মর্যাদা প্রাপ্তির নিয়ামত সম্ভার। উনার ছোহবতে এসে আপনি হতে পারেন সত্যিকারের একজন নেককার, পরহিযগার, আল্লাহওয়ালী  মুসলিমা নারী।